Стефан Маларме
Наздравица

Превод от френски: Кирил Кадийски, 1994

chitanka.info

Нищо, само девствен стих и пяна

сочи тази чаша с тих звънтеж;

тъй сирени често ще съзреш

да се гмуркат нейде в океана.

Плаваме, приятели; с копнеж

аз на кърмата ще си остана,

вие пък отпред: тълпа, люляна

от вълни — светкавици и скреж.

Без — пиянство дивно! — да се плаша

от вълните, пак издигам чаша

и вълнението ми расте,

самота, скали, звезди, предели,

все едно е за кого са те —

на платното трепетите бели.

Издание: Стефан Маларме. Поезия. Подбор и превод от френски Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.